VENDIM
Nr. 151, datë 11.3.2022

PËR PËRCAKTIMIN E KRITEREVE, TË PROCEDURAVE TË APLIKIMIT,
TË RREGULLAVE TË KRYERJES SË VERIFIKIMEVE DHE KONTROLLEVE TË NEVOJSHME PËR FITIMIN E SHTETËSISË SHQIPTARE PËR KONTRIBUT TË VEÇANTË NË FUSHËN E ARTIT E TË KULTURËS

Në mbështetje të nenit 100 të Kushtetutës dhe të pikës 3, të nenit 9, të ligjit nr. 113/2020, “Për shtetësinë”, me propozimin e ministrit të Brendshëm dhe të ministrit të Kulturës, Këshilli i Ministrave

VENDOSI:

KREU I
PËRKUFIZIME

1. Për qëllime të këtij vendimi, termat e mëposhtëm kanë këto kuptime:
a) “Program i veçantë i shtetësisë në fushën e artit dhe kulturës”, tërësia e dispozitave normative, e kritereve teknike, kulturore dhe artistike, mbi bazën e të cilave një kontribut i një shtetasi të huaj do të vlerësohet si kontribut me interes në fushën e artit e të kulturës për shtetin shqiptar dhe me anë të cilit mund të fitohet shtetësia shqiptare.
b) “Kontribut me interes në fushën e artit”, veprimtaria krijuese artistike e çdo fushe e disipline të artit, me ndikim të spikatur në vendin e origjinës dhe për Republikën e Shqipërisë.
c) “Kontribut me interes në fushën e kulturës”, veprimtaria krijuese kulturore e çdo fushe e disipline kulturore, me ndikim të spikatur në vendin e origjinës dhe për Republikën e Shqipërisë.
ç) “Kërkesë për fitimin e shtetësisë shqiptare”, kërkesa e paraqitur nga kërkuesi për fitimin e shtetësisë, vetë ose nëpërmjet një përfaqësuesi me prokurë, në bazë të formularëve të miratuar.
d) “Kërkues”, çdo shtetas i huaj, i cili plotëson kriteret teknike dhe aplikon për fitimin e shtetësisë shqiptare, sipas programeve të veçanta në fushën e artit e të kulturës.
dh) “Vlerësim kontributi”, akti me anë të të cilit ministria përgjegjëse përcakton kontributin e kërkuesit në fushën e artit e të kulturës, për t’u bërë pjesë e programeve të veçanta të shtetësisë.

KREU II
KRITERET PËR APLIKIM

1. Ka të drejtë të kërkojë për t’u përfshirë në programin e veçantë shtetasi i huaj (në vijim “kërkuesi”), që plotëson këto kritere:
a) ka mbushur moshën 18 (tetëmbëdhjetë) vjeç; 
b) ka zotësi për të vepruar;
c) nuk ka qenë i dënuar me vendim gjyqësor të formës së prerë në shtetin e vet, në Republikën e Shqipërisë ose në ndonjë shtet të tretë për vepra penale për të cilat ligji shqiptar parashikon dënime me jo më pak se 3 (tre) vjet heqje lirie. Përjashtim nga kjo rregull bëhet vetëm në ato raste kur vërtetohet se dënimi është dhënë për motive politike;
ç) nuk përbën kërcënim për sigurinë kombëtare dhe rendin publik të Republikës së Shqipërisë; 
d) nuk figuron i regjistruar si person me rekorde kriminale në listat e organizatave ndërkombëtare, partnere të sigurisë;
dh) deklaron se do të banojë në territorin e Republikës së Shqipërisë për një periudhë të paktën 3 (tre) muaj gjatë 5 (pesë) vjetëve nga aprovimi i kërkesës;
e) disponon të ardhura dhe burime financiare të ligjshme, të mjaftueshme për jetesën në Republikën e Shqipërisë;
ë) provon kontributin e veçantë në fushën e artit e të kulturës, si dhe arritjet e veçanta të tij pranë ministrisë përgjegjëse për artin dhe kulturën;
f) dëshmon arritjen e rezultateve të larta ndërkombëtare në fushën e artit e të kulturës, sipas disiplinës përkatëse që përfaqëson pranë ministrisë përgjegjëse për artin dhe kulturën;
g) nuk është subjekt i masave shtrënguese ndërkombëtare të pranuara nga Republika e Shqipërisë.

KREU III
[bookmark: _GoBack]KËRKESA TË PËRGJITHSHME PËR FORMËN DHE PARAQITJEN E KËRKESËS PËR FITIMIN E SHTETËSISË SHQIPTARE

1. Kërkesa për fitimin e shtetësisë shqiptare do të bëhet në bazë të formularëve të kërkesës së miratuar nga Agjencia për Hartimin e Programeve të Veçanta të Shtetësisë (në vijim “AHPVSH”).
2. Dokumentet shoqëruese duhet të jenë në gjuhën shqipe ose të përkthyera me vërtetim noteri.
3. Kërkesa për përfshirjen në programin e veçantë të shtetësisë paraqitet në AHPVSH në formë elektronike ose nëpërmjet postës nga vetë kërkuesi ose përfaqësuesi me prokurë. 
4. Në çdo rast, kërkesat për fitimin e shtetësisë shqiptare të paraqitura prej përfaqësuesit me prokurë në emër të kërkuesit duhet të nënshkruhen nga vetë kërkuesi në emër të të cilit paraqitet kërkesa. 
5. Në rast se rezulton që kërkesa për fitimin e shtetësisë nuk është nënshkruar nga vetë kërkuesi, kjo përbën shkak për mospranimin e saj.
6. Kërkesa për fitimin e shtetësisë shqiptare duhet të përmbajë:
a) emrin, atësinë, mbiemrin, datëlindjen, vendlindjen, vendbanimin ose vendqëndrimin e kërkuesit;
b) tregimin e fakteve dhe të rrethanave që mbështesin kërkimin për fitimin e shtetësisë.

KREU IV
DOKUMENTET E NEVOJSHME PËR PARAQITJEN E KËRKESËS PËR SHTETËSI

1. Për të provuar plotësimin e kritereve, duhen këto dokumente:
a) kërkesë individuale për fitimin e shtetësisë shqiptare drejtuar AHPVSH-së, nënshkruar personalisht nga kërkuesi, sipas formularit të miratuar të kërkesës;
b) kopje të dokumentit të identifikimit;
c) certifikatë personale e kërkuesit;
ç) certifikatë familjare e kërkuesit;
d) 3 (tri) fotografi, format dokumenti, të cilat duhet të jenë bërë jo më përpara se 6 (gjashtë) muaj nga data e aplikimit, të marrë në plan me sfond të bardhë, të fokusuar dukshëm dhe qartë. Fotografia duhet të tregojë personin përballë, me shprehje neutrale dhe sytë të hapur e të dukshëm.
dh) certifikatë e gjendjes gjyqësore, e lëshuar sipas legjislacionit në fuqi, e marrë në vendin e origjinës, në vendin ku kërkuesi ka pasur qëndrim të ligjshëm për 6 (gjashtë) muajt e fundit, në shtetet e treta, ku ka jetuar jo më pak se 6 (gjashtë) muaj, brenda 3 (tri) vjetëve të fundit; 
e) dokumente që vërtetojnë disponimin e mjeteve financiare të mjaftueshme për jetesë, si: garanci bankare, vërtetime zyrtare të ardhurash (fotokopje e noterizuar);
ë) deklaratë se do të banojë në territorin e Republikës së Shqipërisë për një periudhë të paktën 3 (tre) muaj gjatë 5 (pesë) vjetëve nga aprovimi i kërkesës;
f) dëshmi për shërbimin e jashtëzakonshëm (të veçantë) që kërkuesi sjell për Republikën e Shqipërisë ose popullin shqiptar, ose nëse kërkuesi pretendon se marrja e shtetësisë nga ai përbën një interes të veçantë për Republikën e Shqipërisë, e vërtetuar nga autoritetet kompetente, shoqëruar me kopje të çmimeve, vlerësimeve, titujve të ndryshëm ose çdo dokument tjetër të lëshuar nga institucionet e vendit të origjinës dhe/ose ato shqiptare, i cili provon fitimin e titujve të nderit, çmimeve apo vlerësimeve të marra nga kërkuesi;
g) rekomandim të lëshuar nga autoritetet kompetente për merita dhe arritje të veçanta në fushën e artit e të kulturës, sipas disiplinës përkatëse, si më poshtë vijon:
i. 1 (një) rekomandim nga ministria përgjegjëse për artin e kulturën, e vendit të origjinës;
ii. 1 (një) rekomandim nga një institucion qendror i artit e kulturës, i vendit të origjinës;
iii. 2 (dy) rekomandime nga personalitete të shquara të artit e të kulturës, të vendit të origjinës dhe/ose të shtetit shqiptar, të spikatur në gjininë apo disiplinën që lëvron individi, i cili kërkon të fitojë shtetësinë shqiptare;
gj) deklaratë se informacionet e dhëna prej tij janë të vërteta dhe të sakta, sipas formularit të kërkesës së miratuar nga AHPVSH-ja;
h) çdo dokument tjetër provues, që vërteton plotësimin e kritereve të parashikuara në pikën 1, të kreut II të këtij vendimi.
2. Dokumentacioni, që i bashkëlidhet kërkesës për shtetësi shqiptare, duhet të jetë origjinal ose kopje e njësuar me origjinalin për ato dokumente, për të cilat procedura e lejon një formë të tillë.
3. Dokumentet origjinale ose, sipas rastit, kopjet e njësuara të tyre, lëshuar nga organet shtetërore të vendit të origjinës së kërkuesit, duhet të shoqërohen nga vula apostile ose, sipas rastit, nga legalizimi i tyre, bërë nga organet kompetente, sipas legjislacionit në fuqi.
4. Dokumentacioni bashkëlidhur aplikimit/kërkesës për shtetësi duhet të jetë lëshuar brenda 6 (gjashtë) muajve të fundit, afat vlefshmërie ky i përllogaritur nga dita e regjistrimit të kërkesës pranë AHPVSH-së.
5. Kërkesat për shtetësi pranohen e përpunohen me kusht që të jenë paraqitur sipas formës së kërkuar, të përmbajnë gjenealitetet dhe nënshkrimin e kërkuesit, si dhe shoqërohen me dokumentet e nevojshme e mandatpagesën, sipas tarifave të miratuara.

KREU V
PROCESI I VERIFIKIMIT DHE I VLERËSIMIT TË KËRKESAVE PËR SHTETËSI

1. Pas depozitimit të kërkesës dhe dokumentacionit, AHPVSH-ja, brenda 7 (shtatë) ditëve bën verifikimin paraprak për plotësimin e kushteve formale të parashikuara në kreun III të këtij vendimi.
2. Në rast se kërkesa nuk plotëson kushtet e kërkuara formale, AHPVSH-ja ia kthen atë kërkuesit për plotësimin e të metave brenda një afati jo më shumë se 30 (tridhjetë) ditë. 
3. Pasi AHPVSH-ja verifikon paraprakisht se kërkesa i përmbush të gjitha kushtet formale për paraqitjen e saj, kryen veprimet, si më poshtë vijon:
a) verifikon nëse kërkuesi plotëson kërkesat teknike, vlefshmërinë dhe ligjshmërinë e dokumentacionit të paraqitur;
b) kryen verifikimet përkatëse të gjendjes gjyqësore dhe të sigurisë kombëtare në mënyrë zyrtare, nëpërmjet Shërbimit Informativ të Shtetit dhe Drejtorisë së Përgjithshme të Policisë së Shtetit;
c) i kërkon në mënyrë shkresore ministrisë përgjegjëse për artin e kulturën të vlerësojë kontributin e kërkuesit në fushën e artit dhe të kulturës, sipas disiplinës që përfaqëson, duke i bashkëlidhur kopje të dëshmive dhe akteve të tjera vërtetuese të arritjeve të depozituara nga kërkuesi, dhe i kërkon që, brenda 7 (shtatë) ditëve nga kërkesa për vlerësim kontributi, t’i përcjellë AHPVSH-së në mënyrë zyrtare shkresore vendimin e arsyetuar me të cilin vlerëson se kontributi i kërkuesit përbën interes për shtetin shqiptar. 
4. Në rast se ministria përgjegjëse për artin e kulturën vlerëson se kontributi i kërkuesit nuk përbën interes në fushën e artit dhe të kulturës për Republikën e Shqipërisë e popullin shqiptar, AHPVSH-ja përgatit një relacion informues drejtuar ministrit përgjegjës për rendin e sigurinë publike për mosplotësimin e kritereve teknike nga kërkuesi. 
4.1 Ministri përgjegjës për rendin dhe sigurinë publike, pas vlerësimit të relacionit dhe konstatimit të mosplotësimit të kritereve teknike, merr vendim për refuzimin e kërkesës për fitimin e shtetësisë. 
4.2 AHPVSH-ja njofton kërkuesin në adresën e deklaruar në formularin e aplikimit për vendimin e refuzimit të kërkesës për fitimin e shtetësisë shqiptare.
5. Në rast se ministria përgjegjëse për artin e kulturën vlerëson se kontributi i shtetasit të huaj përbën interes të veçantë për Republikën e Shqipërisë dhe popullin shqiptar, AHPVSH-ja vazhdon me procesin e shqyrtimit të kërkesës për fitimin e shtetësisë shqiptare.
6. AHPVSH-ja, pasi shqyrton kërkesën lidhur me përputhshmërinë e kritereve teknike për fitimin e shtetësisë, vlefshmërinë dhe formën e rregullt ligjore të dokumentacionit, merr konfirmimet zyrtare të verifikimeve të sigurisë dhe të pastërtisë së figurës nga autoritetet kompetente, si dhe vlerësimin pozitiv të kontributit të kërkuesit nga ana e ministrisë përgjegjëse për artin dhe kulturën, përgatit një relacion drejtuar ministrit përgjegjës për rendin e sigurinë publike për plotësimin e kushteve të miratuara nga ana e kërkuesit.

KREU VI
DISPOZITA TË FUNDIT

Ngarkohen ministri përgjegjës për rendin dhe sigurinë publike dhe ministri përgjegjës për artin e kulturën për zbatimin e këtij vendimi.
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Arben Ahmetaj
